text: Projecte Ingenu porta 3 Shakespeares al Teatre Akadèmia | Barcelona Cultura
  Projecte Ingenu és una companyia de teatre que es va fundar per donar una alternativa al sector, dominat pel mercat. Des que van començar, van veure que les obres de William Shakespeare els ajudaven a formar la seva identitat artística i, per això, han decidit recollir tres dels textos de l'anglès i interpretar-los per celebrar els seus cinc anys. Seran Hamlet, Romeu i Julieta, i Vaig ser pròsper, inspirada en La tempesta, tres grans clàssics de la literatura universal.
  En primer lloc, podreu gaudir de Hamlet del 23 d'octubre al 3 de novembre. Han fet una revisió d'aquesta obra per poder aprofundir encara més en temes molt actuals, com la societat versus la intimitat, l'art, la política, l'enveja, la família, la monarquia, els rols de gènere, l'educació i la fe, entre d'altres. La pròxima producció serà Romeu i Julieta, que es farà del 6 al 17 de novembre. En aquest cas, han volgut potenciar del text la passió de sentir tota la nostra força, el desacomplexament i la carnalitat. Finalment, podreu veure l'obra Vaig ser pròsper, una adaptació de l'últim gran text de Shakespeare, del 20 al 24 de novembre. Projecte Ingenu ha partit de La tempesta per fer una exploració de la naturalesa de la senectut humana. Després de Hamlet i Romeu i Julieta, la companyia tanca una trilogia shakespeariana i s'endinsa de ple en un teatre físic, poètic, abstracte i terrenal. Totes les obres es faran de dimecres a dissabte a les 20.30 hores i els diumenges a les 18.00 hores al Teatre Akadèmia.
  Les entrades per a cada obra es venen per entre 18 i 22 euros, depenent del dia de la setmana. Qui vulgui veure les tres produccions pot adquirir un abonament per 30 euros. Trobareu tota la informació al web del teatre.